31997D0365
L 154/41
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 26 март 1997 година
относно определяне на временни списъци на предприятия от трети страни, от които държавите-членки разрешават вноса на продукти от говеждо, свинско, овче и козе месо и месо от еднокопитни животни
(текст от значение за ЕИП)
(97/365/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 95/408/ЕО на Съвета от 22 юни 1995 г. относно условията за изготвяне, за преходен период, на временни списъци на предприятия от трети страни, от които държавите-членки могат да внасят някои продукти от животински произход, рибни продукти или живи двучерупчести мекотели (1), последно изменено с Решение 97/34/ЕО (2), и по-специално член 2, параграф 1 от него,
като има предвид, че с Решение 79/542/ЕИО на Съвета (3), последно изменено с Решение 97/160/ЕО на Комисията (4), се определя списък на трети страни, от които държавите-членки разрешават вноса на месни продукти;
като има предвид, че за голяма част от страните във въпросния списък ветеринарно-санитарните изисквания и изискванията за ветеринарното сертифициране при внос на месни продукти са установени в Решение 91/449/ЕИО на Комисията (5), последно изменено с Решение 96/92/ЕО (6);
като има предвид, че Комисията е получила от някои трети страни списъци на предприятия заедно с гаранции, че те изцяло спазват съответните общностни здравни изисквания и че ако някое предприятие не отговаря на посочените условия, неговата експортна дейност в Европейската общност ще бъде преустановена;
като има предвид, че Комисията не е била в състояние да се увери по отношение на всички трети страни в съответствието на техните предприятия с общностните изисквания и във валидността на представените гаранции от компетентните власти;
като има предвид, че за да се избегне прекъсването на търговията с месни продукти от тези страни, се налага да им бъде определен допълнителен срок, през който държавите-членки да могат да продължат да внасят месни продукти от предприятията, признати от тях; като има предвид, че през този допълнителен срок Комисията ще събере от тези страни необходимите гаранции, за да може да ги добави към списъка в съответствие с процедурата, посочена в Решение 95/408/ЕО;
като има предвид, че след изтичане на този период третите страни, които не са изпратили своите списъци от предприятия в съответствие с общностните правила, няма да могат повече да изнасят месни продукти за Общността;
като има предвид, че държавите-членки ще са отговорни за това да се уверят, че предприятията, от които те внасят месни продукти, спазват изисквания за производство и пускане на пазара, които са не по-малко строги от общностните изисквания;
като има предвид, че временните списъци на предприятия производители на месни продукти могат да бъдат съставени по отношение на някои страни;
като има предвид, че мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
1. Държавите-членки разрешават вноса на продукти, приготвени от говеждо, свинско, овче и козе месо и месо от еднокопитни животни от предприятията, изброени в приложението по-долу.
2. До 31 юли 1997 г. държавите-членки могат да разрешат вноса на продукти, приготвени от говеждо, свинско, овче и козе месо и месо от еднокопитни животни от предприятия от трети страни, различни от изброените в приложението по-долу.
3. Вносът на месни продукти продължава да бъде подчинен на ветеринарните разпоредби, приети в Общността.
Член 2
Настоящото решение се прилага от 1 април 1997 г.
Член 3
Адресати на настоящото решение са държавите-членки.
Съставено в Брюксел на 26 март 1997 година.